recursal/SuperWikiNEXT-32B huggingface dataset:
**תאודורו אוביאנג נגמה מבאסוגו** (בספרדית: **Teodoro Obiang Nguema Mbasogo**; נולד ב-5 ביוני 1942) הוא פוליטיקאי המשמש כנשיא גינאה המשוונית מאז שנת 1979 לאחר שהדיח את קודמו (שהיה גם דודו) פרנסיסקו מסיאס נגמה בהפיכה. הוא אחד המנהיגים הוותיקים בעולם.

למעשה, אוביאנג מקיים ממשל דיקטטורי, שכן האופוזיציה במדינה מוחלשת מאוד. בנוסף על כך, ישנן ביקורות על שחיתות שלטונית ובהפעלת כוח אלים כנגד מתנגדי הממשל. כיום אוביאנג מנהיג את המפלגה היחידה במדינה, ולו סמכויות רבות.

ביוגרפיה
--------

אוביאנג נולד בגינאה המשוונית בתקופת השלטון הקולוניאלי הספרדי ולמד באקדמיה צבאית בסרגוסה. אוביאנג התקדם לדרגת סגן ועבד בכמספר משרות ציבוריות שכללו ניהול המשמר הלאומי ובית כלא שהיה ידוע באכזריותו. בשנת 1979 אוביאנג הפיל את שלטון דודו בהפיכה אלימה, אשר בסופה הנשיא הוצא להורג בידי כיתת יורים ב-29 בספטמבר. אוביאנג הכריז כי שלטונו החדש ישקם את המדינה מהתקופה "הברוטאלית" של הממשל הקודם. הוא העניק חנינה לאסירים פוליטיים רבים וביטל מחנות כפייה מתקופת הממשל של נגמה.

בשנת 1982 השלטון הצבאי בוטל. באותה השנה אוביאנג נבחר לנשיאות לכהונה בת שבע שנים, כאשר הוא היה המועמד היחיד בבחירות. הוא נבחר עוד פעם בשנת 1989 כמועמד היחיד בבחירות. בשנת 1992 הותר למפלגות אחרות להתמודד, אך אוביאנג המשיך לנצח בבחירות שנערכו בשנים 1996 ו-2002 ברוב של כ-98%. בבחירות אלו פעלו משקיפים בינלאומיים אשר איתרו בעיות רבות. בשנת 2002 אוביאנג קיבל 103% מן הקולות באחת מן הקלפיות. בשנת 2009 הוא נבחר שוב לתפקיד עם רוב של כ-97% מהקולות תוך טענות על דיכוי האופוזיציה.

בתחילה שלטונו של אוביאנג נתפס כטוב יותר משל קודמו, אך במשך השנים נשמעו יותר ויותר ביקורות המחשיבות את השלטון בגינאה המשוונית כאחד המושחתים, המדכאים, האתנוצנטריים והלא-דמוקרטיים בעולם. כיום המדינה נשלטת על ידי מפלגתו של אוביאנג, והחוקה מעניקה לו סמכויות מכריעות. אמנם לאופוזיציה יש זכות קיום משפטית, אך היא מדוכאת בפועל. בנוסף על כך, הממשל מקיים פולחן אישיות של אוביאנג. פרצופו מודפס על חולצות, ורחובות רבים נקראים על שם ההפיכה שהנהיג.

מאז נפילתו של שליט לוב מועמר קדאפי באוקטובר 2011, הפך אוביאנג לראש המדינה השני בוותיקותו בעולם שאינו מונרך. לפי מגזין פורבס, לאוביאנג יש הון עצמי של כ-600 מיליון דולר.

בבחירות נובמבר 2022 ניצח תאודורו אוביאנג נגומה מבסוגו ב-99% לקדנציה שישית.

קישורים חיצוניים
----------------

ויקישיתוף מדיה וקבצים בנושא **תאודורו אוביאנג נגמה מבאסוגו** בוויקישיתוף

הערות שוליים
------------

1. ↑  ציקי ברנדוין, ‏הנשיא ניצח עם 99% מהקולות וטוען: "בזכות הכריזמה שלי", באתר כיכר השבת, 23 בנובמבר 2022

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX1050940
* BnF: cb12502026g (data)
* CANTIC: a10804298
* GND: 1162144823
* ISNI: 0000 0000 5473 5054
* LCCN: n84175007
* NTA: 329028855
* SELIBR: 289807
* SUDOC: 034244980
* VIAF: 2452394
* WorldCat: lccn-n84175007

 |
**פרנץ לוי** (בהונגרית: **Lőwy Ferenc**; קרשלדאן, 19 בינואר 1869 – 1944) היה רב, תאולוג, חוקר, מתרגם, יהודי-הונגרי שנספה בשואה.

ביוגרפיה
--------

פרנץ לוי סיים את לימודיו בבית המדרש לרבנים בבודפשט ובבית המדרש לרבנים בברלין עם דוקטורט בפילוסופיה. הוא היה רב בנג'אטאד (1894-1903), אחר כך הרב הראשי של קהילת הסטטוס קוו אנטה של טרגו מורש; הוא כתב מחקרים המסבירים את כתבי הקודש. ספרו בשם "סיפור מקראי מבריאת העולם עד פילוג ממלכת ישראל המאוחדת" (בודפשט, 1904; טרגו מורש, 1922) כספר לימוד, הודפס בשלוש מהדורות. הוא היה חבר ב"אגודת ז'יגמונד קמני" (KZST) הספרותית מאז 1909, שם הרצה על מדעי המזרח (1912), על רוסטם ואמברי (1914), הסובוטניקים (1920) ועל השירה בשם "היסטוריה של המלך תלמי" שכתב פטר שיימש אילושוואי (1930), על הסופר מור יוקאי (1931), והסיבות לאי הכרתו בחו"ל של המשורר יאנוש אראן (1932). הכתיבה שלו על "ההסמכה האחרונה של נסיכי טרנסילבניה" פורסמה במגזיני טרגו מורש (1935) ובשנתונים של KZST.

הוא תרגם מגרמנית להונגרית את הדרמה של מקס נורדאו ד"ר קוהן (כהן). דרמה (קלוז'-נאפוקה, 1920).

מאמרים קשורים
-------------

* תרגום ספרותי בטרנסילבניה
* הספרות היהודית בטרנסילבניה

ראו גם
------

* ג'רג' גאל: ספרות יהודית הונגרית ברומניה. בתוך: שנתון. פורסם על ידי MIOK. בודפשט, 1984.

לקריאה נוספת
------------

* Romániai magyar irodalmi lexikon: Szépirodalom, közírás, tudományos irodalom, művelődés III. (Kh–M). Főszerk. Dávid Gyula. Bukarest: Kriterion. 1994. מסת"ב 973-26-0369-0
המונח "אירובים" מפנה לכאן. לערך העוסק באורגניזם החי בנוכחות חמצן, ראו אווירני.

**אירובים** (געז: ኢሮብ, "אירוב") קבוצה אתנית קטנה החיה ברובה בנפת אירוב שבמחוז המזרחי במדינת תיגראי שבצפון אתיופיה. 

האירובים הם אחת מקבוצות הסהוים והם עצמם מורכבים משלוש תתי קבוצות "בית בוקנייתו", "בית אדגבה" ו-"בית חסבלה". האירובים הם הקבוצה הסוהית היחידה אשר חייה בגבולות אתיופיה והיא גם היחידה שהיא נוצרית בעיקרה.

היסטוריה
--------

מסורות מסוימות גורסות שהאירובים הם צאצאים של מתיישבים יוונים או רומאים שהגיעו דרך עיר הנמל אדוליס ועל כך הם נקראים אירובים, שיבוש של הכינוי "אירופים". מסורות אחרות טוענות שהאב המייסד של הקבוצה נקרא אנדריאס והוא בנם של מלך רומא והלנה, בתו של שלמה המלך.

בתקופת השופטים סבגדיס, שום עגמה שהיה אירובי שלט על תיגראי, סימן, חמסיאן, אקלה גוזאי וסריה. החל מן המאה ה-18 ואילך החלו הסהוים להתאסלם והקבוצה הייתה היחידה שלא התאסלמה והייתה נוצרית אורתודוקסית. בשנת 1846 הקים ארגון קהילת השליחות (אנ') מיסיון קתולי בקרב האירובים ורבים מהם קיבלו דת זו לרבות בית בוקנייתו.

בתקופת הכיבוש האיטלקי אירובים רבים פעלו כנגד שלטונם לרבות אישיים כגון דג'זמץ' איילה סבחת ודג'זמץ' קסה סבחת שבסיסים היה בהר אסימבה שבאזור עגמה. במהלך מלחמת האזרחים האתיופית אירובים רבים שיתפו פעולה ונתנו מחסה לכוחות המורדים ובראשם הוויאנה והיחאפה.

כיום מולדת האירובים שנכללה במחוז ההיסטורי עגמה מחולקת בין נפות שונות כאשר האזור בעל הרוב האירובי הפך להיות נפת אירוב.

תרבות
-----

שפתם של האירובים היא האירובית שהיא ניב דרומי של הסהוית שהיא שפה כושית. כיום רוב האירובים דוברים תיגרינית כשפת אם. 

רובם המכריע של האירובים נוצרים ומיעוט קטן הוא מוסלמי.

קישורים חיצוניים
----------------

ויקישיתוף מדיה וקבצים בנושא **אירובים** בוויקישיתוף

הערות שוליים
------------

1. ↑  Irob, Saho
2. ↑  יש חוקרים המוספים לשלוש הקבוצות את קבוצת האגלה אשר יושבת על גבול אתיופיה-אריתריאה
3. 1 2  Rainer Voigt, "Irob" in Siegbert Uhlig (Editor), **Encyclopaedia Aethiopica: He-N**, Otto Harrassowitz Verlag, 2007, מסת"ב 344705607X, p. 187-188
4. ↑  Anthony Mockler, **Haile Selassie's War**, Signal Books, 2003, מסת"ב 1902669533, p. 66

| קבוצות אתניות בפדרציה האתיופית |
| --- |
| דוברי שמית | אמהרים • תגרים • גורגים • וולנים • מריאים • ארגובים • מסקנים • הררים • זוואים |
| דוברי כושית | אורומו • אווים • סומלים • המתים • סידמים • עפרים • האדיים • כמנתים • גאדוים • קמבטים • קונסוים• אלבים • גידולים • בורג'ים • ליבידוים • גוודים • ראשיטים • קאבנים • אירובים • צמים • בוסים • ארבורים • ביסוים |
| דוברי אומוטית | ווליטים • גמוים • קאפים • דווארוים • גופים • ארים • יאמים • באנצים • קורטים • שקצ'וים • בסקטוים • מלים • גאילים • האמרים • שינשים • שאקוים • דורזים • דיזים • מאלוים • אוידים • זאיסים • מאוים • צ'רים • דימים • גנזים • נוים • קצ'מים • באנגים • סאזים • אנפילוים • קרוים |
| דוברי נילו-סהרית | בארטים • גומאזים • סורמים • נוארים • אנוקים • מורסים • קומים • טורקאנים • אודוקים • טופוטים • מג'נגירים • דונירוים • בלים • קונמים • אופוים • שבוים • מורלים • קווגוים • בירלים |
| אחרים | ביתא ישראל • ביתא אברהם • פוגים • ווייטוים • מנג'וים • ותים |
**בני האור** (באנגלית: **The Sons of Light**) הוא ספרו הראשון של הסופר רפאל שמאי. הספר יצא רשמית בישראל ב-10 באפריל 2013. הספר מספר גם רבות על תושבי קומראן ואורח חייהם, והקשר בין העבר להווה. זהו ספר פרוזה הפונה לקהל מגוון.

עלילה
-----

הספר מספר על ארז לוי וחברו אורן שהחליטו לצאת לטייל בנחל דרגה באחת החופשות מהצבא, כשהחלו פוסעים בערוץ הנחל מזג האוויר השתנה והחל לרדת לפתע גשם מבול ולאחריו שיטפונות עזים.
בעודם מופתעים משינוי מזג האוויר הקיצוני, רצים הרעים ומנסים לתפוס מחסה אך לא מספיקים.
קירות ערוץ הנחל החלו קורסים לתוך המים, אורן נופל לנחל וניסחף עם השיטפונות, בעוד לארז פתאום נתגלתה מערה בדופן הערוץ, הוא מתפס ונכנס לתוכה לתפוס מחסה מפני הגשם והשיטפונות.

כוחות ההצלה באים לחלץ אותו לאחר שזה נעדר מביתו כמעט לילה שלם, ביניהם יחידת החילוץ מגילות.
הם יורדים מהמסוק באמצעות חבלים ומחלצים אותו, ואחר מפנים אותו לבית החולים לאשפוז לאחר שהוא קיבל כוויות קור.
החיפושים נמשכים אחר היעלמותו של אורן לבסוף מוצאים את גופתו במורד הנחל.

לאחר כחודש ארז חוזר עם אביו בעצת הפסיכולוג למערה לשחזור המקרה, לתדהמתם הם מגלים אולם בקצהו של המערה וקבר במרכזה.
משלחת ארכאולוגים מגיעה למערה בניהולו של ד"ר כדורי ומוצאת בתוך הקבר כד ובו המגילות הגנוזות, חלקם השתמר במצב טוב וחלקם האחר לא. הם לוקחים משם את הכד ובתוכו המגילות ומביאים אותו לפרופסור זיתוני שעובד במוזיאון ישראל בירושלים כדי לשקם ולפענח את כתב המגילות שכתובים בשפה הארמית העתיקה.
לאחר שיקום המגילות שנימשך כמה חודשים החל תהליך הפענוח ותיעוד ההיסטוריה.

המגילות מגוללות את סיפורם של תושבי קומראן, ישוב מבודד באזור ים המלח שמנסה לשמור על צביונו ועל קיומו בתוך סביבה הולכת ומשתנה. שבה האלימות גוברת, השחיתות מרימה ראש, והמוסר נדחק לקרן זווית, מראשית הקמת היישוב ועד לחורבנו בסוף תקופת בית שני, במהלך המרד הגדול.
ובתוך כך, סיפורה האישי של משפחה אחת בעלת יחוס ביישוב שהצליחה לשרוד עד ימינו אנו ולהתקיים למרות רגעי המשבר הקשים והייאוש שפקדו אותם לאורך הדורות ומתוך הצורך להמשיך ולשמור על הגחלת.

דמויות
------

### דמויות ראשיות קדומות

* **יפים** - ממקימי היישוב קומראן שמקום קבורתו לא נודע.

### דמויות ראשיות בתקופת בית שני

* **מורה צדק (צדקיה בן שמי)** - תואר של המנהיג הרוחני ביישוב קומראן שעובר מאב לבן, צאצא של יפים.
* **דגני** - מורה בכיתה בקומראן, הוא רווק והקדיש את זמנו בלילות לכתיבת מגילת מלחמת בני אור בבני חושך.
* **אבים** - חבר ילדות של דגני, טיפוס הרפתקני שקופץ על כול הזדמנות לצאת להרפתקאה. במרבית המקרים הוא מפגין ביטחון עצמי מופרז ושיקול דעת מוטעה, התחתן עם רות ומקים משפחה.
* **אפרים** - דוד של אבים וממונה על הרחבת היישוב קומראן.
* **נחום** - ראש המועצה ביישוב קומראן, אחראי על העניינים המנהלתיים ביישוב.

### דמויות ראשיות בהווה

* **ארז לוי** - החייל שמצא במיקרה את מערת הקבורה בנחל דרגה, נהיה מעורב בעל כורחו בפרשיה היסטורית מרתקת.
* **יונית בן שמי** - בת זוגו של ארז, וצאצאית של צדקיה.
* **ד"ר כדורי** - ארכאולוג ומרצה באוניברסיטה, ניהל את משלחת המחקר במערת הקבורה בנחל דרגה.
* **פרופסור זיתוני** - מפענח את המגילות הגנוזות שנימצאו במערת הקבורה בנחל דרגה, עובד במוזיאון ישראל בירושלים.

קישורים חיצוניים
----------------

* האתר הרשמי של הספר (בעברית)
* ביקורת של ד"ר לאה מזור מהאוניברסיטה העברית על הספר (בעברית)
**פרנץ יוזף ואלץ** (בגרמנית: **Franz Josef Walz**;‏ 4 בדצמבר 1885 – 18 בדצמבר 1945) היה טייס בשירות האוויר הגרמני במלחמת העולם הראשונה ובלופטוואפה במלחמת העולם השנייה.

ביוגרפיה
--------

ואלץ נולד בשפייר שבגרמניה ב-4 בדצמבר 1885. בשנת 1905 התגייס לרגימנט הרגלים הבווארי ה-8 (פרידריך השני, הדוכס הגדול של באדן). בשנת 1913 החל קורס טיס בשלייסהיים. בשנת 1914, עם פרוץ מלחמת העולם הראשונה, שירת בכוחות האוויר הבוואריים ולחם בחזית המערבית. ביולי 1916 נפצע והועבר לשלייסהיים, ובנובמבר חזר לטוס. לאחר שנהרגו שני מפקדיה של יחידת האוויר הבולטת Jagdstaffel 2, אוסוואלד בלקה וסטפן קירמאייר, מונה ואלץ, ב-29 בספטמבר 1916, למפקד היחידה, ושימש בתפקיד זה עד 9 ביוני 1917. בסוף אוגוסט 1917 מונה למפקד הטייסת הבווארית ה-304, שפעלה בארץ ישראל (אז חלק מהאימפריה העות'מאנית), תחילה סמוך לכפר עיראק אל-מנשייה, ועם התקדמות הכוחות הבריטיים עברה לאזור הקואופרציה במרחביה. ב-9 באוגוסט 1918 הוענק לוואלץ עיטור פור לה מריט. ב-20 בספטמבר 1918 ואלץ ואנשיו נפלו בשבי הצבא הבריטי (אירוע זה הוא רקע לסיפורו של יוסף חיים ברנר, "הגאולה והתמורה"), והוא שוחרר משביו ב-30 בנובמבר 1919.

לאחר המלחמה שירת מדצמבר 1919 עד ינואר 1920 בשלייסהיים. מ-31 בינואר 1920 עד 1934 שירת במשטרת בוואריה, עם הפסקה בשנים 1927-1929, שבהן השתתף במשלחת המחקר הסינית-שוודית בראשות סוון הדין. 

בשנת 1934 חזר ללופטוואפה. ב-1935 הועלה לדרגת אוברסט, ב-1939 הועלה לדרגת גנרל-מיור וב-1 באפריל 1941 הועלה לדרגת גנרל-לוטננט, והיה מפקד שדה תעופה גרמני בשלזיה. ב-31 באוקטובר 1944 סיים את שירותו בלופטוואפה. הוא מת ב-18 בדצמבר 1945 במחנה שבויים פולני בוורוצלב. 

ב-21 ביוני 2016 הנפיק השירות הבולאי בול לציון מאה שנה ללוחמה האווירית בשמי ארץ ישראל. על הבול מופיע דיוקנו של טייס גרמני שפעל בארץ ישראל, שעוצב על פי תצלום של פרנץ יוזף ואלץ.

קישורים חיצוניים
----------------

ויקישיתוף מדיה וקבצים בנושא **פרנץ יוזף ואלץ** בוויקישיתוף
* דב גביש, מה עושה טייס גרמני על בול ישראלי?, בבלוג "עונג שבת", פברואר 2017

הערות שוליים
------------

1. ↑  נדב מן, נחיתה נעימה: הטייסת הגרמנית בא"י, 1917, באתר ynet, 11 בנובמבר 2011
2. ↑  יוסף חיים ברנר, "הגאולה והתמורה", בפרויקט בן-יהודה
**גוליילמו השלישי** (באיטלקית: **Guglielmo III**; ‏1186, לצ'ה - 1198, האימפריה הרומית הקדושה) היה המלך האחרון של ממלכת סיציליה הנורמנית. הודח, וככל הנראה גם הוצא להורג, בידי היינריך השישי, קיסר האימפריה הרומית הקדושה.

ביוגרפיה
--------

גוליילמו נולד בשנת 1186 בעיר לצ'ה, שאז השתייכה לממלכת סיציליה הנורמנית. הוא היה בנו של טנקרד מלצ'ה, נכדו של רוג'רו השני, מלך סיציליה. אמו הייתה סיבילה די מדניה. טנקרד תפס את השלטון בשנת 1189 עקב מותו של גוליילמו השני, מלך סיציליה, תוך שהוא דורס בכך את זכויותיה של קונסטנס מסיציליה. קונסטנס הייתה נשואה להיינריך השישי, קיסר האימפריה הרומית הקדושה, והלה לא התכוון לוותר בקלות על תביעותיו לכתר סיציליה. במשך רוב שנות מלכותו, נאלץ טנקרד להיאבק בהצלחה נגד היינריך.

בתחילה לא היה נראה שלגוליילמו יש סיכוי כלשהו לעלות על כס המלוכה, כיוון שהיה לו אח גדול בשם רוג'רו. עם זאת, בשנת 1194 מת רוג'רו, וכמה שבועות לאחר מכן ב-20 בפברואר מת גם אביו טנקרד. עקב כך, הוכתר גוליילמו כמלך והוא בן תשע שנים בלבד. בגלל גילו הצעיר, שימשה אמו סיבילה די מדניה, כעוצרת.

היינריך היה מודע לכך שבסיציליה מולך כעת ילד חלש, ובאוגוסט של אותה שנה ויצא למסע מלחמה נגד הערים בחצי האי האפניני שנשלטו בידי ממלכת סיציליה. סיבילה לא הצליחה לארגן התנגדות יעילה, ועד סוף אוקטובר נכבשה כל איטליה. היינריך פנה כעת אל האי סיציליה עצמו. ב-20 בנובמבר נפלה עיר הבירה פלרמו בידי היינריך, וגוליילמו ומשפחתו נמלטו אל טירת קלטאבלוטה. היינריך הציע להם תנאים נדיבים: גוליילמו יוותר על תביעותיו לכתר סיציליה, ויוכל לשמור העל נסיכות לצ'ה שהייתה הטריטוריה המקורית של אביו. סיבילה הסכימה, וגוליילמו ואחיותיו נכחו בהכתרתו של היינריך כמלך סיציליה ב-25 בדצמבר.

עם זאת, ארבעה ימים לאחר מכן, נחשף קשר לכאורה נגד המלך החדש. היינריך השתמש בתירוץ זה כדי לשלוח למאסר בגרמניה את האישים המשפיעים והמאיימים בממלכה, כן את גוליילמו ומשפחתו. גורלו של גוליילמו לא ברור, בעוד לאמו ואחיותיו הותר לחיות באלמוניות, על פי המקורות גוליילמו עוור, ולא ידוע בוודאות מה קרה עמו לאחר מכן. יש הטוענים ששוחרר ונעשה לנזיר, בעוד אחרים טוענים שהוא הצליח להימלט מכלאו ולחיות באלמוניות בסיציליה עד שאותר והוצא להורג בשנת 1232 בידי פרידריך השני, קיסר האימפריה הרומית הקדושה (בנו ויורשו של היינריך). עם זאת, מרבית החוקרים המודרניים מאמינים שהוא הוצא להורג בסביבות שנת 1198.

קישורים חיצוניים
----------------

ויקישיתוף מדיה וקבצים בנושא **גוליילמו השלישי, מלך סיציליה** בוויקישיתוף
* גוליילמו השלישי באתר Dizionario-Biografico (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 118632957
* VcBA: 495/47023
* VIAF: 22934948
* WorldCat: viaf-22934948

 |
**אברהם ריין** (1913 – ינואר 1997) היה עסקן חרדי, מראשי צעירי אגודת ישראל (צא"י).

ריין היה מראשי הציבור החרדי בפתח תקווה, נציג אגודת ישראל במועצת העיר וסגן ראש העיר.

תולדותיו
--------

נולד בווילנה לנחום ולאה-מלכה ריין. למד בצעירותו בישיבת רמיילס בווילנה אצל הרב שלמה היימן, יחד עם הרב מיכל יהודה ליפקוביץ והרב חיים שאול קרליץ. לאחר מכן, בעצת שכנו החזון איש, עבר ללמוד אצל הרב אלחנן וסרמן בישיבת אוהל תורה בברנוביץ'. כמו כן למד כשנה וחצי בישיבת קמניץ בראשות הרב ברוך בער לייבוביץ.

בשנת 1938 עלה לישראל ולמד בישיבת לומז'ה בפתח תקווה במשך ארבע שנים. עמד בראש הנוער האגודתי והיה פעיל מרכזי במסגרת צעירי אגודת ישראל. שהה שנתיים בארצות הברית בשליחות תנועתו. היה ביחסים הדוקים עם חבר הכנסת שלמה לורנץ ופעל עמו במסגרת תנועת צא"י.

בשנות ה-40 ייסד וניהל את ישיבת חפץ חיים בכפר סבא, ובעצת החזון איש מינה כראש ישיבה את הרב אהרן לייב שטיינמן. בסוף שנות ה-50 היה ממייסדי ישיבת נחלת יהודה בכפר הנוער שדה חמד. היה ממייסדי תיכון בית יעקב בפתח תקווה.

היה חבר מועצת עיריית פתח תקווה שנים רבות ובמהלכן אף כיהן כסגן ראש העיר. בשנת 1990 נבחר ליקיר העיר פתח תקווה. נפטר בינואר 1997. 

חתנו הרב שרגא פלדמן, משמש משגיח בישיבת נחלת דוד.

### הנצחה

לאחר פטירתו נקרא על שמו רחוב בעיר ונבנה בית כנסת בשם "אוהל אברהם" בשכונת הדר גנים בעיר.

ארכיונו האישי שמור בספרייה הלאומית.

לקריאה נוספת
------------

* הספר מעשה איש חלק ו' מאת יברוב. [דרושה הבהרה]

קישורים חיצוניים
----------------

* הרב אברהם ריין באמריקה, הפרדס פברואר 1958, עמוד 40
* אישים ומייסדים - אברהם ריין באתר עירית פתח תקווה

הערות שוליים
------------

1. ↑  אתר חברה קדישא פתח תקווה - בית עלמין סגולה
2. ↑  ארכיון **אברהם ריין**, בספרייה הלאומית
אין תמונה חופשיתאין תמונה חופשית
הרב **אברהם ריניק** (ה'תרנ"ח, 1898 - כ"ו בתשרי ה'תשכ"ח, 30 באוקטובר 1967) היה רבה השני של כפר סבא, משרה בה נשא במשך ארבעים שנה.

ביוגרפיה
--------

נולד בווילנה, למד בישיבת חברון בעיר חברון, והיה ממקורביו של הסבא מסלבודקה בשנות חייו האחרונות.

נישא לרחל גיטל בתו הצעירה של הרב המנוח יעקב דוב רפפורט, רבה הראשון של כפר סבא, והתמנה מיד עם אירוסיו כרבה של כפר סבא על מקום חמיו. הוא היה מן הראשונים שעסקו בשאלת מילוי המקוואות בגבישי קרח בימות הקיץ, ובעקבות פנייתו כתב הרב הראשי דאז, הרב אברהם יצחק הכהן קוק את פסק ההלכה המתיר זאת.

בשנות השלושים ייסד את ישיבת "עזרא" בכפר סבא ועמד בראשה.

הוא נפטר בכ"ו בתשרי ה'תשכ"ח, 30 באוקטובר 1967 בגיל 69, ונקבר בבית הקברות בכפר סבא. הניח אחריו אשה וארבע בנות.

שנתיים לאחר פטירתו התמודדו אחד עשר רבנים על משרת הרב הראשי האשכנזי לכפר סבא, בה זכה הרב יעקב פנחס שיר, רבה של נשר.

קישורים חיצוניים
----------------

* הרב אברהם ריניק יובא היום למנוחות, מעריב, 31 באוקטובר 1967
* הרב אברהם ריניק, דבר, 1 בנובמבר 1967, עמ' 6
* רב גדול, הצופה, 2 בנובמבר 1967, עמ' 3
* ב. ר. ש.  הרה"ג  ר' אברהם ריניק: ליום השבעה, הצופה, 7 בנובמבר 1967, עמ' 5
* הספד ליום השבעה לפטירתו של הרב אברהם ריניק זצ"ל, הצופה, 9 בנובמבר 1967, עמ' 3
* אבי בת-שבע (אלטשולר), הרב אברהם ריניק זצ"ל: ליום השלושים, הצופה, 3 בדצמבר 1967, עמ' 3

הערות שוליים
------------

1. ↑  רב חדש בכפר סבא, דואר היום, 13 בדצמבר 1927.
2. ↑  שו"ת דעת כהן, סי' צ"ח. בנידון זה היה מעורב גם הרב משה מרדכי אפשטיין, ראו על כך: הרב משה צבי נריה, **בשדה הראי"ה**, תל אביב תשמ"ז. עמ' 286–287.
3. ↑  ישיבת "עזרא" בכפר סבא, הצופה, 25 בנובמבר 1940
4. ↑  דוד אייזנברג, מוסדות התורה בשרון, הצופה, 23 ביוני 1941, עמ' 3
5. ↑  אחד עשר רבנים... מעריב, 6 בפברואר 1970.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007513544505171

 |
**אברהם קרן** (**קִירכנֶר**) (3 באוקטובר 1889 – 1975) היה יושב ראש המועצה המקומית הנבחרת הראשונה בכפר סבא בשנים 1939–1951.

ביוגרפיה
--------

קרן נולד כ**אברהם קירכנר** ב-1889 בקוסוב שבגליציה (כיום באוקראינה). למד ב"חדר" ובבית מדרש ומ-1901 החל ללמוד בבית ספר יהודי על שם הברון הירש אותו סיים ב-1904. עם סיום לימודיו המשיך ללמוד עברית ואף עבד בספרייה עברית בעיר הולדתו.

מגיל 14 היה אברהם פעיל בתנועת הנוער הציוני ובשנת 1908 עלה לארץ ישראל במסגרת העלייה השנייה. תחילה עבד כפועל בפרדסי רחובות ומשם המשיך לנס ציונה ופתח תקווה. בגלל תנאי החיים הקשים, הרעב והמחלות מהן סבל החליט ב-1911 לחזור לקוסוב ובהמשך עבר לסטניסלבוב, שם התמסר לפעולה תרבותית ולתחיית השפה העברית. ב-1913 השתתף כציר באספה לתחיית השפה העברית. בשנת 1924 נבחר למועצת הקהילה היהודית במקום. ב-1918 נשא לאשה את שרה שוואלב.

ב-1925 עלה ארצה בשנית, עם אשתו ובנו אריאל כחלק מקבוצה מגליציה שהתיישבה בקריית ענבים ושם הקימו את קבוצת שילר, שהוא היה אחד ממייסדיה.

ב-1927 התיישב במושבה כפר סבא, ומשנת 1928 היה חבר בוועד המושבה וחבר בהנהלת חבר המועצות המקומיות. ב-1939 נערכו לראשונה בחירות למועצה המקומית בכפר סבא ובהן נבחר אברהם קרן לנשיא המועצה כנציג ההסתדרות. לאחר מכן נבחר עוד שלוש פעמים לתפקיד זה. בתקופתו נבנו שיכונים רבים לעולים חדשים ופועלים, נחנך מפעל המים במושבה, נבנה בית חולים לחולי שחפת (כיום נקרא מרכז רפואי מאיר), נבנה בית היולדות (שמבנהו הוסב ב-1984 למוסד גריאטרי) ובית משפט השלום. ב-1944 נבחר קרן כציר לאספת הנבחרים הרביעית. בשנים 1945–6 שימש כיו"ר חבר המועצות המקומיות (כיום מרכז השלטון המקומי בישראל). ב-1951 התפטר מתפקידו כיו"ר המועצה המקומית בכפר סבא. בין השנים 1951–1956 שימש כחבר בהנהלת מפעל הפיס ותרם להקמתו והתפתחותו.

בשנת 1990 נקרא על שמו רחוב בעיר כפר סבא.

לקריאה נוספת
------------

* צבי לבנה, נחמן תמיר, **אנשי העלייה השנייה - פרקי זכרונות -כרך ד**, הוצאת המרכז לחינוך ותרבות תל אביב, 1972, עמודים 170-171

קישורים חיצוניים
----------------

ויקישיתוף מדיה וקבצים בנושא **אברהם קרן** בוויקישיתוף
* דוד תדהר (עורך), "אברהם קרן (קירכנר)", באנציקלופדיה לחלוצי הישוב ובוניו, כרך ה (1952), עמ' 2169
* אברהם קרן באתר מט"ח
* תולדות העיר כפר סבא, באתר עיריית כפר סבא
* זאב גלר, אברהם קרן - ליום השבעה, דבר, 18 ביוני 1975

הערות שוליים
------------

1. 1 2  ש. אנגל, אברהם קרן בן שבעים, דבר, 27 באוקטובר 1959
2. ↑  לימים מונה אריאל למנהל בעיריית כפר סבא

| ראשי מועצת ועיריית כפר סבא |
| --- |
| 

|  |  |  |  |  |  |  |
| --- | --- | --- | --- | --- | --- | --- |
| אליהו אוסטשינסקי | אברהם קרן | מרדכי סורקיס | זאב גלר | יצחק ולד | יהודה בן חמו | רפי סער |
| מ-1937 | מ-1939 | מ-1951 | מ-1965 | מ-1982 | מ-2003 | מ-2018 |

 |

| ראשי מרכז השלטון המקומי בישראל |
| --- |
| 

|  |  |
| --- | --- |
| יהודה גורודסקי • שלמה מאירסון • אברהם דב לובמן חביב • אברהם קרן • יוסף ספיר • דוד ברמן • חיים קוגל • ברוך אוסטרובסקי • בן ציון מיכאלי • אבא חושי • גרשון אגרון • מרדכי סורקיס • פנחס אילון • צבי צילקר • דב תבורי • מקסים לוי • עדי אלדר • שלמה בוחבוט • חיים ביבס | סמל מדינת ישראל |

 |
אין תמונה חופשיתאין תמונה חופשית
**אברהם ריבוצקי** (1886–1946) היה פוליטיקאי, עיתונאי וסופר. פרסם ספרים ומאמרים בעברית על ארץ ישראל, העם היהודי ובעיות השעה. אחד מספריו נקרא:"מהצהרת בלפור עד הצהרת סמואל" בהוצאת "עבודה" משנת 1921  עד שנת 1917 הנהיג מפלגת העבודה הדמוקרטית היהודית חברתית (פועלי ציון). 

ריבוצקי עלה לארץ ישראל במהלך העלייה השלישית. בשנת 1919 עמד בראש 'מפלגת פועלים סוציאליסטית עברית בארץ ישראל' (מפס"ע). בשנת 1920 מונה למנהל הראשון של חברת הספנות העברית הראשונה של היישוב, 'החברה לאסדות וספנות חופית בע"מ'. 

מינויו של ריבוצקי למנהל החברה, נתמך על ידי נציגי ועד הצירים, הקפא"י, חברי ועדת המים כסניף הימים של 'תנועת העבודה המאוגדת', ובתמיכת אנשי תנועת פועלי ציון ותנועת החלוץ והפועל הצעיר. הוא ניהלה במשך כשנה, ובשנת 1921 סיים תפקידו שלא מרצונו. היה זה עקב הפסקת פעילות החברה מחוסר תקציב, שהיה אמור להגיע מוועד פועלי ציון, האחראי על מכירת מניות החברה בניו יורק. משלא הגיע ההון הדרוש, הביא הדבר לביטול חוזה החכירה. למרות ההשקעה הגדולה באונייה "החלוץ" וחיוניותה ליישוב, הוחזרת החלוץ לבעליה הקודמים, מר ליפשיץ ושות'. 

לימים יצא ריבוצקי לארצות הברית וחי בעיר ניו יורק, שם עסק בכתיבה. בחודש נובמבר 1931, ביקשה הגברת ריבוצקי לרדת מאונייה בנמל יפו לבקר בארץ ישראל ו'סורבה כניסתה' בשל חשד שלטונות המנדט הבריטי בבעלה אברהם ריבוצקי. הוא נחשד עקב פעילותו הפוליטית במעורבות בפעילות נגד המנדט. חיים ארלוזורוב מראשי הסוכנות היהודית בארץ ישראל, התערב אצל הפקידות ביפו, ואף נאלץ להפגש עם ממלא מקומו של הנציב העליון, עד שלבסוף הסדיר זאת משנאלץ לערוב לה. משך ביקורה הוקצב לשלושה חודשים כחוק. ארלוזורוב רשם זאת ביומנו "יומן ירושלים", מיום ד', 4 נובמבר 1931, כתב המאיר מעט על מעמד משפחת אברהם ריבוצקי בעיני ראשי היישוב

קישורים חיצוניים
----------------

### כתביו

* מהצהרת בלפון עד הצהרת סמואל, יפו תרפ"א.

### ביקורת

* ד"ר מאיר גורביץ, היקיצה הימית, דבר, 19 במאי 1937
* ד"ר מאיר גורביץ, היקיצה הימית - המשך, דבר, 19 במאי 1937
* לקסיקון אישי ישראל הוצאת עם עובד, תשמ"ג
**טאראס וולודימירוביץ' מיכאליק** (באוקראינית: **Тара́с Володи́мирович Миха́лик**; נולד ב-28 באוקטובר 1983 בעיירה לוביישוב שבמחוז ווהלין) הוא כדורגלן עבר אוקראיני ששיחק בעמדות הקשר אחורי. לאחר פרישה ממשחק פעיל פנה לקריירת אימון. נכון ל-2023 מאמן את קבוצת נוער של המועדון ווהלין לוצק.

קריירה
------

מיכאליק החל את קריירת הכדורגל שלו במועדון הכדורגל צסק"א קייב בגיל 17. את משחקו הראשון במדי הקבוצה שיחק באביב 2002. עד לעונת 2004/2005 שותף במשחקי הליגה בעיקר כשחקן מחליף. בתחילת העונה המדוברת הפך לשחן קבוע בהרכב צסק"א. בקיץ 2005 הושאל לקבוצת הוברלה אוז'הורוד ששיחקה אז בליגת העל של אוקראינה. באחד ממשחקי העונה שיחק מול קבוצת הצמרת של הליגה - דינמו קייב. במהלך המשחק הוא הרשים את מאמני דינמו וקיבל הצעה לעבור לשורותיה. באביב 2006 הוא חתם על חוזה ל-5 שנים בדינמו קייב. מיכאליק שיחק בשורות דינמו עד יוני 2013. הוא זכה עם הקבוצה בשתי אליפויות ובשני גביעי המדינה.

ב-18 ביוני 2013 חתם בקבוצה הרוסית לוקומוטיב מוסקבה ושיחק בה במשך 6 עונות, במהלכן זכה ב-3 גביעי רוסיה ובאליפות אחת.
בקיץ 2019 עזב את לוקומוטיב ועבר לשחק בקבוצה האוקראינית ווהלין לוצק. באוגוסט 2020 הודיע על פרישה ממשחק פעיל.

נבחרת
-----

מיכאליק זומן לנבחרת הצעירה של אוקראינה בשנת 2004. הוא שיחק 10 משחקים בשורות הנבחרת. בשנת 2006 היה בסגל הנבחרת באליפות אירופה לנבחרות צעירות. שותף בכל חמשת משחקיה של הנבחרת בטורניר וזכה עמה במדליית הכסף.

בנבחרת הלאומית של אוקראינה משחק מיכאליק מאז אוגוסט 2006. משחקו הראשון במדי הנבחרת היה משחק ידידות מול אזרבייג'ן. מיכאליק היה בסגל נבחרת אוקראינה ליורו 2012. הוא השתתף בשניים מתוך שלושת משחקי הנבחרת בתחרות. מאז הטורניר לא זומן יותר לנבחרת.

אימון
-----

בינואר 2021 החל לאמן את קבוצת המילואים של המועדון ווהלין לוצק.

תארים
-----

* מקום שני באליפות אירופה בכדורגל עד גיל 21: 2006
* אליפות אוקראינה: 2007, 2009
* אליפות רוסיה: 2018
* הגביע האוקראיני: 2006, 2007
* הגביע הרוסי: 2015, 2017, 2019

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **טאראס מיכאליק** |

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת אוקראינה – יורו 2012** |
| --- |
| 1 קובל • 
2 סלין • 
3 חאצ'רידי • 
4 טימושצ'וק • 
5 קוצ'ר • 
6 הרמש • 
7 שבצ'נקו • 
8 אלייב • 
9 גוסב • 
10 וורונין • 
11 ירמולנקו • 
12 פיאטוב •
13 שבצ'וק • 
14 רוטאן •
15 מילבסקי •
16 סלזניוב •
17 מיכאליק •
18 נזרנקו •
19 קונופליאנקה •
20 רקיצקי •
21 בוטקו •
22 דביץ' •
23 גוריאינוב •
מאמן: בלוחין | אוקראינהאוקראינה |
**Century Child** הוא אלבום האולפן הרביעי של להקת הסימפוניק מטאל הפינית נייטוויש. האלבום יצא ב-24 במאי 2002, והיה האלבום הראשון שבו נטל חלק מארקו היטאלה בתור בסיסט וזמר גברי. האלבום מכר פלטינה כפולה ברחבי פינלנד, ולמעלה מ-350,000 עותקים בין השנים 2002-2003, וגרף ביקורות חיוביות לרוב. האלבום מכיל גרסת כיסוי לשיר "The Phantom of the Opera", ומכיל שני שירי בונוס.

האלבום שונה מהחומרים של הלהקה עד כה, מבחינה לירית ומוזיקלית. האלבום מכיל תזמורת סימפונית (בשונה מהאלבומים הקודמים שהוקלטו באמצעות סינתיסייזר), קול עוצמתי יותר של הסולנית טאריה טורונן, ושירה חזקה של מארקו היטאלה, שלא נשמעה בעבר, הבאה לידי ביטוי בשירים כמו Feel For You", "Ever Dream", "Slaying the Dreamer", "Dead to "the World ועוד. Century Child היה גם האלבום הראשון שבו הגיטריסט, Emppu Vuorinen, כיוון את הגיטרה שלו לדרופ די, מה שמעניק סאונד כבד יותר לשירים.

רשימת שירים
-----------

1. Bless the Child - יצא כסינגל שני.
2. End of All Hope
3. Dead to the World
4. Ever Dream - יצא כסינגל ראשון.
5. Slaying the Dreamer
6. Forever Yours
7. Ocean Soul
8. Feel for You
9. The Phantom of the Opera
10. Beauty of the Beast
11. Lagoon (שיר בונוס)
12. The Wayfarer (שיר בונוס)

קישורים חיצוניים
----------------

* MusicBrainz Century Child באתר MusicBrainz
* Discogs Century Child באתר Discogs

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: cc4fe8bd-3996-3fe9-9860-fe23189a22a4

 |
בודהה שולח אהבה לכל האנושות, ניצב ליד מערות בלום, אנדרה פרדש, הודו
**מֵטָּא** בפאלי (mettā) או **מַאִיטְרִי** בסנסקריט (maitrī), שפירושה נדיבות-לב אוהבת, היא מצב תודעה חיובי. התשיעית מעשר הפרמיטה המובילות להארה בבודהיזם וכן הראשונה ממעלות ברהמה ויהרה (המצבים הנשגבים).

תרגומים נוספים של המילה הם: "נדיבות-אוהבת", "חברתיות", "סימפתיה", "רצון טוב", "נדיבות ו"התעניינות פעילה באחרים".

מטא היא יותר מחמלה. חמלה יכולה לנבוע מהצד הרגשי והיא יוצרת צער או מעשה טוב בעוד שמטא היא אהבה כלפי כל הברואים ושמחה כאשר טוב להם.

יש הבדל משמעותי בין אהבה של גבר לאישה, אהבת אם לילד וכדומה לבין האהבה המגולמת במטא. אהבה רגילה מייצגת צורך להיות עם האובייקט האהוב, השתוקקות אליו או לנוכחותו והיא יכולה להיות אחת מסיבות הסבל (הנובע מהשתוקקות לדברים או היאחזות בהם) בעוד שמטא היא אהבה ללא היאחזות.

מדיטציית מטא
------------

אחת מצורות המדיטציה הפופולריות היא המדיטציה של נדיבות-אוהבת (אהבה ללא הצמדות) אשר מתבטאת בדאגה לאחר ללא כל אנוכיות.
תרגול המדיטציה הוא בקו פנים-חוץ, כלומר המתרגל מתחיל בעצמו, אל עבר חבר טוב ומכיל את החבר בעצמו, לאדם נייטרלי (שאין כלפיו רגשות, לא לחיוב ולא לשלילה) ומכיל את האדם בתוכו, יחד עם העצמי והחבר, אל אדם שמפריע למתרגל (כלומר יש כלפיו רגשות שליליים אבל לא שנאה) וגם אותו המתרגל צריך להכיל בתוך עצמו לבסוף המתרגל מכיל בתוכו את כל היצורים שביקום. בכל אחד ואחד מהשלבים המתרגל חייב לסמפט את האדם ולשאוף לטוב עבור אותו אדם, במקביל לשאיפה לטוב עבור עצמו.

המדיטציה מורכבת משישה שלבים אשר בהם המטא מכוונת אל:

1. עצמך
2. חבר טוב – יש להימנע מלבחור מישהו שהינך נמשך אליו מינית, מישהו שצעיר ממך בהרבה או מבוגר ממך בהרבה וכן אדם מת
3. מכר – יש לבחור אדם שאתה במגע עמו ביומיום אך אינו מעלה תחושות חיוביות חזקות או שליליות חזקות
4. אויב – מומלץ לא לבחור אדם שתחושותיך השליליות כלפיו הן קיצוניות, אלא אם כן הינך מבוסס היטב במדיטציה
5. הארבעה הנ"ל – התייחס אליהם כשווים וראויים בשווה לנדיבות
6. ובהתמדה, שאר הישויות ביקום.

ראו גם
------

* פרמיטה

קישורים חיצוניים
----------------

ויקישיתוף מדיה וקבצים בנושא **מטא** בוויקישיתוף
* מטא, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4409525-9

 |
**וולוו C40 ריצ'ארג'** (באנגלית: **Volvo C40 Recharge**) היא מכונית חשמלית קומפקטית במרכב קרוסאובר קופה, בעלת חמישה מקומות ישיבה, שמיוצרת על ידי וולוו מספטמבר 2021. היא הוצגה במרץ 2021.

במבחן הבטיחות שערך היורו NCAP קיבלה ה-C40 ריצ'ארג' מקסימום של חמישה כוכבי בטיחות.

עיצוב
-----

העיצוב החיצוני דומה מאוד לוולוו XC40 אך הותאם יותר למכונית חשמלית בעיצוב קופה, תא הנוסעים יוקרתי מאוד וכולל מערכת מולטימדיה חדשה של וולוו המבוססת על אנדרואיד אוטומוטיב, ושימוש בעור שאינו מבעלי חיים, לוח מחוונים דיגיטלי, שמחובר למערכת המולטימדיה ובעת נסיעה מציג את המסלול המתוכנן (Waze). ישנו תא מטען בנפח 413 ליטר, ועוד תא מטען קטן הנמצא בקדמת הרכב הממלא את החלל הריק שנוצר מהסרת מנוע הבעירה הפנימי והשימוש במנוע חשמלי.

מפרט טכני
---------

היא כוללת שני מנועים חשמליים המספקים יחד 408 כ"ס ב-14,000 סל"ד ומומנט מרבי של 67.3 קג"מ ב-4,350 סל"ד. סוללת ליתיום-יון בקיבולת 78 קוט"ש המספקת טווח נסיעה חשמלי של 420 ק"מ. היא מאיצה מ-0 ל-100 קמ"ש בתוך 4.9 שניות ומגיעה למהירות מרבית מוגבלת אלקטרונית של 180 קמ"ש.

היא כוללת מטען פנימי בהספק של עד 11 קילוואט המאפשר טעינה מלאה בתוך 7.5 שעות, או בטעינה מהירה בהספק של עד 150 קילוואט המאפשר טעינה של 10–80 אחוז מקיבולת הסוללה בתוך 40 דקות.

גלריה
-----

* מבט אחורימבט אחורי
* מבט לפנים המכוניתמבט לפנים המכונית

קישורים חיצוניים
----------------

ויקישיתוף מדיה וקבצים בנושא **וולוו C40** בוויקישיתוף
* אתר האינטרנט הרשמי של וולוו C40

הערות שוליים
------------

1. ↑  Volvo C40 Recharge now available to order from £57,400, באתר אוטוקאר, ‏02 במרץ 2021
2. ↑  נחשף וולוו C40 ריצ'ארג' - רכב חשמלי חדש, באתר פורטל הרכב גיר, ‏03 במרץ 2021
3. ↑  cartube, מבחני ריסוק 2022 NCAP לקיה EV6, פיג'ו 308 החדשה, וולוו C40 ועוד, באתר cartube
4. ↑  בן חסון, וולוו C40 ריצ‘ארג' 2021 החדש נחשף: פנאי-קופה, כל-חשמלי, באתר אוטו, ‏09 במרץ 2021
**וולוו F10, F12, F16** (בשוודית: **Volvo F10, F12, and F16**) הם 3 סדרות משאיות כבדות מתוצרת וולוו משאיות, בבעלות יצרנית הרכב השוודית **וולוו**, אשר יוצרה בין השנים 1977–1993.

דגמי "וולוו F10, F12, F16" כוללים דגמי משאית סמי-טריילר כבדה ופול טריילר (ראו תמונה), כאשר החלק העיקרי בה הוא הגורר אליו ניתן לחבר נגרר. 

יוצרו כ-200,000 יחידות.

היסטוריה
--------

דגמי "F10" ו- "F12" הושקו בשנת 1977, עם מאפיינים חדשניים רבים לתקופתה, ובמיוחד תא הנהג הבטיחותי. ה- "F16" הושק בשנת 1987 והיה חזק יותר. 

רכיבי השלדה הבסיסיים וגם רכיבי ההינע של המשאיות, כשהושק בשנת 1977, התבססו במידה רבה על אלה שהוצגו בשנת 1973 עבור משאיות סדרת "וולוו N". המספור בדגמים אלה מציג את עקירת המנוע בליטר. יציאות כוח שונות הוצעו, והמנועים עברו מספר שינויים במהלך השנים. כל המנועים הם מנוע דיזל טורבו עם שישה צילינדרים מתוצרת וולוו. 

הסדרה קיבלה שני שדרוגים גדולים במהלך הפקתה. הראשון בשנת 1983, שכלל שינויים גדולים בתא הנוסעים, (שמשה קדמית וגג מוגבה יותר) שלדה חדשה עם ירידה במשקל וקפיצים פרבוליים, ותא הנוסעים המרווח "גלובטרוטר" (Globetrotter) הוצע כאופציה. המנועים קיבלו גם שדרוג, אך תפוקת הכוח לא השתנתה. 

השדרוג השני הגיע בשנת 1987, עם הגעתו של דגם ה- "F16" העוצמתי שעבר מספר שינויים קוסמטיים. למשאית "F16" הורכב מנוע שישה צילינדרים בטור, עם ארבעה שסתומים לכל צילינדר וציר גל זיזים גבוה. דגם ה- "F16" שימש באופן נרחב לצורך הובלת משקולות רכבת גדולות, כמו משאיות עצים בסקנדינביה (שוק שנשלט עד כה על ידי משאיות סקאניה המונעות על ידי מנוע "סקניה V8", ומשאיות "סיסו" (אנ') עם מנועי "Cummins" (אנ') בפינלנד). דגמים אילו היו פופולריים גם ברכבות הכבישים של אוסטרליה.

סדרות
-----

* "F10"
* "F12"
* "F16"

### תצורות

* משאית כבדה
* מכלית (משאית)
* משאית סמי-טריילר
* כבאית

תמונות
------

* "וולוו F10" "וולוו F10"
* "וולוו F10" - מכלית (משאית) (צולם בעיראק) "וולוו F10" - מכלית (משאית) (צולם בעיראק)
* "וולוו F10" "וולוו F10"
* "וולוו F10" "וולוו F10"
* "וולוו F10" "וולוו F10"
* "וולוו F12" - מכלית (משאית) "וולוו F12" - מכלית (משאית)
* "וולוו F12" - כבאית בשדה תעופה "וולוו F12" - כבאית בשדה תעופה
* "וולוו F12" "וולוו F12"
* "וולוו F12" - מבט לתא הנהג ולוח מחוונים "וולוו F12" - מבט לתא הנהג ולוח מחוונים
* "וולוו F16" "וולוו F16"
* "וולוו F16" "וולוו F16"

ראו גם
------

* וולוו
* וולוו ויקינג
* וולוו טיטאן
* וולוו F88
* וולוו VN

קישורים חיצוניים
----------------

ויקישיתוף מדיה וקבצים בנושא **וולוו F10, F12, F16** בוויקישיתוף
* וולוו F10, F12, F16, סרטון באתר יוטיוב
* וולוו F10, F12, F16, בביצוע וולוו F10, סרטון באתר יוטיוב
* וולוו F10, F12, F16, בביצוע וולוו F10, סרטון באתר יוטיוב
* "וולוו F10, F12, F16" (books.google.co.il/books/about/Volvo\_F10\_F12\_and\_F16)

הערות שוליים
------------

1. ↑  "וולוו F10, F12, F16" flickriver.com/groups
2. ↑  "וולוו F10, F12, F16" - תמונות flickr.com/groups
3. ↑  "וולוו F10, F12, F16" trucknetuk.com/phpBB/viewtopic
4. ↑  משאיות "וולוו" - היסטוריה volvotrucks.com
דגם "וולוו YCC"
דגם "וולוו YCC"
**וולוו YCC** (בשוודית: **Volvo YCC**, קרוי גם: **Your Concept Car**) היא מכונית קונספט, בתצורת סלון קופה יוקרתית, 3 דלתות במטרה המוצהרת של מתן מענה לצרכיהם של נהגות, מתוצרת יצרנית הרכב השוודית **וולוו** אשר הוצגה בשנת 2004.

ממאפייני "וולוו YCC"
--------------------

* "YCC" פירושו ("Your Concept Car" בתרגום לעברית: "רכב הקונספט שלך").
* דגם "וולוו YCC" הוצג לראשונה בתערוכת המכוניות בז'נבה בשנת 2004.
* 4 מושבים.
* 2 דלתות צד בתצורה "Gull-wing door" (אנ').
* מנוע 5 צילינדרים ("Straight-five engine" (אנ')) 2.5 ליטר.
* סוג הנעה: הנעה אחורית 4x2.
* הפגושים וחיפוי המרכב עשויים מחומרים קשים ועמידים בפני שקעים.

### מכונית שנבנתה עבור נהגות נשים

דגם "וולוו YCC" נבנה במטרה המוצהרת של מתן מענה לצרכיהם של נהגות.
וולוו הרכיבה צוות עיצוב המורכב כולו מנשים, בסביבות אוקטובר 2001. זה היה תרגיל מרכזי בארגונומיה מנקודת מבט של נהגת.
צוות העיצוב שהיה מעורב במספר שלבים של הפרויקט, זכה בפרס טושטן ו-וואניה סדרברי לשנת 2005, עבור עיצוב מכונית הקונספט. 

מבחוץ המכונית נראתה, במבט ראשון, כמו קופה ארבעה מושבים עתידנית קלה. בבדיקה מדוקדקת יותר ניתן היה לראות שאין מכסה מנוע, כלומר אין לוח גישה המאפשר גישה למנוע המכונית. תחזוקת מנוע נדרשת להוצאת כל הקצה הקדמי של מרכב המכונית, רצוי בממסד כלשהו עם החלל והציוד הנדרש. זה לא היה אמור לקרות לעיתים קרובות, מכיוון שהמנוע תוכנן להזדקק להחלפת שמן רק לאחר 50,000 ק"מ (31,000 מייל) וכדי לשלוח באופן אוטומטי הודעת רדיו למוסך זמן קצר לפני כל תחזוקה נדרשת. 

המכונית הציגה צמיגים שטוחים, כמו אלה של כלי רכב משוריינים, כדי להיות מסוגלים לנסוע עד למוסך לאחר פנצ'ר ובכך להימנע מהצורך להחליף צמיג בצד הדרך. 

הכניסה למכונית נעשתה באמצעות שתי דלתות "כנף שחף בצדדים". הרעיון היה עיצוב קופה עם שלוש דלתות, ארבעה מושבים. הייתה לדגם "וולוו YCC" גם דלת האצ'בק שנפתחת כלפי מעלה והעניקה גישה לתא המטען והמטען. 

כל שלוש הדלתות מונעו עבור כניסה מבוססת "ללא מפתח". לחיצה על כפתור בודד על מחזיק המפתחות פתחה אוטומטית את הדלת הקרובה ביותר, מה שמקל על מישהי שמחזיקה שקיות של מצרכים או ציוד אחר, כדי להכניס את המצרכים למכונית מבלי להניח דבר. הפנים היה ממקסם לאחסון קל ולמראה טוב. 

ניתן היה להסיר את כל לוחות הטקסטיל או חלקי הטקסטיל כגון רפידות המושב או דפנות הדלת כדי לשנות את ערכות הצבעים ולגוון מרקמים. 

על משענות הראש היו חריצים להכיל תסרוקות מסוג "זנבות סוס".

התמסורת ובלם היד הוסרו מהקונסולה המרכזית כדי להעניק לנוסעי המושב הקדמי גישה קלה יותר לתאי האחסון הגדולים הממוקמים בתוך לוח המחוונים. 

המושב האחורי יכול היה להתקפל, מה שמקל על הנהגת להשיג פריט גדול למדי במכונית מבלי לפתוח את דלת האצ'בק האחורית.

ראו גם
------

* וולוו ונוס בילו
* וולוו GTZ / GTZ 3000
* וולוו קונספט אסטייט

קישורים חיצוניים
----------------

ויקישיתוף מדיה וקבצים בנושא **וולוו YCC** בוויקישיתוף
* וולוו YCC, סרטון באתר יוטיוב

הערות שוליים
------------

1. ↑  מכונית הקונספט שלך - על ידי נשים לאנשים מודרניים ראו "וולוו YCC" media.volvocars
2. ↑  "וולוו YCC" newatlas.com/volvo-ycc-concept-car-wins-major-design
3. ↑  "וולוו YCC" - תמונות netcarshow.com/volvo/2004-ycc
4. ↑  Gull-wing door - דלת "כנף שחף", המכונה גם דלת "כנף בז" או דלת עליונה, היא מונח של תעשיית הרכב המתאר דלתות מכוניות המונפות בגג ולא בצד
5. ↑  כוח נשי מרכך את הקצוות של וולוו web.archive.org/web/20140802142401
6. ↑  מכונית הקונספט שלך - על ידי נשים volvoclub.org.uk/press/pdf/presskits/YCCPressKit
עטיפת האלבום
**Giant Steps** (מאנגלית: צעדים ענקיים) הוא אלבום של ג'ון קולטריין שיצא על ידי Atlantic Records בשנת 1960.
אלבום זה היה אלבומו הראשון של קולטריין שהוקלט ב-Atlantic Records, וגם האלבום הראשון שכל שיריו הולחנו על ידי קולטריין. בנוסף היה האלבום אלבום הביבופ האחרון של קולטריין (לאחר מכן הוא החל לנגן ג'אז מודאלי).

האלבום מיוחד בכך שהוא האלבום הראשון בסגנון ג'אז שכל שיריו מבוססים על הרמוניה סימטרית.

מספר שירים באלבום הפכו לסטנדרטים, כגון השיר "Giant Steps", "Naima", "Cousin Mary" ועוד.

ב-2003 דורג האלבום במקום ה-102 ברשימת 500 האלבומים הגדולים בכל הזמנים של "רולינג סטון".

רשימת שירים
-----------

1. "Giant Steps" - 4:43
2. "Cousin Mary" - 5:45
3. "Countdown" - 2:21
4. "Spiral" - 5:56
5. "Syeeda's Song Flute" - 7:00
6. "Naima" - 4:21
7. "Mr. P.C." - 6:57

קישורים חיצוניים
----------------

* MusicBrainz Giant Steps באתר MusicBrainz
* Discogs Giant Steps באתר Discogs
* AllMusic Giant Steps באתר AllMusic

  


|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 2cdca11d-3e45-3152-93e5-4d2a4ddb1bc6

 |
**מחוז (אובלסט) סמוליאן** (בבולגרית: **Област Смолян**) הוא אחד מ-28 מחוזות בולגריה השוכן במרכז דרומה של בולגריה, על רכז הרי הרודופי, גובל ביוון ובירתו היא העיר סמוליאן.

היסטוריה
--------

התיישבות מאורגנת של שבטים תראקים בשטח מחוז סמוליאן, מתוארכת לתקופת הברונזה המאוחרת. באזור נמצאו שרידי יישובים מבוצרים מהמאה ה-4 לפנה"ס, עידן הממלכה התראקית. במהלך המאה ה-1 לפנה"ס נכבש האזור על ידי האימפריה הרומית ובשלהי המאה ה-4, לאחר הפיצול באימפריה עבר לחזקת האימפריה הביזנטית. במהלך המאה ה-6 היגרו לאזור שבטים סלאבים ופרוטו בולגארים, שהיוו בהמשך את הגרעין ליסוד האימפריה הבולגרית הראשונה.

בשטח מחוז סמוליאן מצויים שרידים רבים מתקופת האימפריה הבולגרית הראשונה והשנייה. במחצית השנייה של המאה ה-14 נכבש האזור בידי צבא האימפריה העות'מאנית ונותר בחזקת העות'מאנית כ-500 שנים. במהלך המלחמה העות'מאנית-רוסית (1877–1878) נכבש האזור על ידי צבא האימפריה הרוסית, אך מתוקף סיכומי קונגרס ברלין נכלל בשטח המחוז העות'מאני האוטונומי רומליה המזרחית. לאחר מלחמת בולגריה–סרביה (1885) נמסר חבל רומליה המזרחית לבולגריה, אך חלקים ממחוז סמוליאן המודרני ובכלל זה עיר הבירה הושארו בידי העות'מאנים.

באוקטובר 1912, במהלך מלחמת הבלקן הראשונה נכבשו כל שטחי המחוז בידי צבא ממלכת בולגריה ומאז נותרו בחזקת הבולגרים. במהלך שנות ה-80 נאלצו אלפי תושבים ממוצא טורקי להגר מהמחוז לטורקיה, בשל רדיפתם בידי משטרו של טודור ז'יווקוב.

כלכלה
-----

כלכלת המחוז נסמכת על תיירות, כרייה, עיבוד עץ, ייצור חלקי מכונות, חקלאות וגידול צאן, חזירים ובקר לתעשיות החלב והבשר. הגידולים העיקריים הם תפוחי אדמה, שיפון ושעורה. במזרח המחוז מצויים מכרות אבץ.

דמוגרפיה
--------

אוכלוסיית המחוז מצויה במגמת קיטון עקב שיעור תמותה העולה על שיעור הילודה ושיעור הגירה שלילי, בעיקר הגירת עבודה. בעשור הראשון של המאה ה-21 קטנה אוכלוסיית המחוז בשיעור של 11.33 אחוזים. מבחינת התמהיל המגדרי עולה, כי 51.2 אחוזים הן נשים ו-48.8 אחוזים הם גברים. מבחינת התמהיל האתני עולה, כי 86.67 אחוזים הם בולגרים, 4.35 אחוזים הם טורקים וכחצי אחוז הם בני הרומה. לפי נתוני מפקד האוכלוסין שנערך ב-2001 עולה, כי 29.7 אחוזים מהאוכלוסייה מחזיקים בדת הנוצרית אורתודוקסית, 41.95 אחוזים הם מוסלמים סונים ו-27.85 אחוזים הגדירו עצמם אתאיסטים.

קישורים חיצוניים
----------------

ויקישיתוף מדיה וקבצים בנושא **מחוז סמוליאן** בוויקישיתוף
* 

* אתר האינטרנט הרשמי של סמוליאן

| דגל בולגריהדגל בולגריה **מחוזות בולגריה** |
| --- |
| 

|  |  |
| --- | --- |
| בלגואבגרד • בורגס • דובריץ' • גברובו • חאסקובו • קרדז'אלי • קיוסטנדיל • לובץ' • מונטנה • פאזארדז'יק • פרניק • פלבן • פלובדיב • ראזגרד • רוסה • שומן • סיליסטרה • סליבן • סמוליאן • סופיה • העיר סופיה • סטארה זאגורה • טרגובישטה • וארנה • וליקו טרנובו • וידין • וראצה • ימבול |  |

 |

| **רשויות מקומיות וערי מחוז סמוליאן שבבולגריה** |
| --- |
| 

|  |  |
| --- | --- |
| סמוליאן • זלאטוגרד • באניטה • בורינו • צ'פלארה • דווין • דוספאט • מאדאן • נדלינו • רודוזם • | מחוז סמוליאן |

 |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 03836b9b-6325-4fa0-b7d8-c946f834c8c6

 |
פרופסור **יוֹסִיף מָקְסִימוֹב פָאדֶנְהֶכְט** (בבולגרית: **Йосиф Максимов Фаденхехт**;‏ 24 בנובמבר 1873, ארזורום, האימפריה העות'מאנית – 27 באוקטובר 1953, סופיה, הרפובליקה העממית הבולגרית) היה משפטן ופוליטיקאי בולגרי ממוצא יהודי, חבר מפלגת האיחוד הדמוקרטי אשר ב-1918 כיהן כשר המשפטים של הממלכה בממשלתו השנייה של אלכסנדר מלינוב.

קורות חייו
----------

יוסיף פאדנהכט נולד למאיר קיש, בן למשפחה יהודית אשכנזית שהיגרה מהעיירה ברודי לקרקוב. מאיר קיש יצא מקרקוב ללימודי רפואה בווינה ושם נישא לברטה גילגוד. הזוג התנצר ושינה את שם המשפחה לפאדנהכט. בהמשך, שרת מאיר כרופא בצבא העות'מאני והוצב בארזורום, שם נולד יוסיף. מאוחר יותר, היגרה המשפחה לפלובדיב ובה עסק מאיר ברפואה.

יוסיף רכש השכלה יסודית בפלובדיב ובהמשך עבר לסופיה. הוא למד משפטים ופילוסופיה באוניברסיטת לייפציג ובאוניברסיטת וינה, התמחה בבולוניה שבאיטליה ורכש דוקטורט במשפט אזרחי באוניברסיטת סופיה. ב-1911 הצטרף פאדנהכט לחיים הפוליטיים ונמנה עם מייסדי מפלגת האיחוד הדמוקרטי.

הוא כיהן כחבר הפרלמנט הבולגרי מ-1913 ועד 1926. בין יוני לאוקטובר 1918 כיהן פאדנהכט כשר המשפטים בממשלתו של אלכסנדר מלינוב והיה הפוליטיקאי הראשון ממוצא יהודי אשר כיהן בתפקיד שר בממשלות בולגריה המודרנית. בין 1931 ל-1939 כיהן כיושב ראש התאחדות עורכי הדין בבולגריה. בתו, אנה סרצ'אג'ייבה קיבלה את עיטור חסיד אומות העולם על השתתפותה בהצלת משפחת קָארְיוֹ מסקופיה במהלך מלחמת העולם השנייה. נכדו הוא השחקן הבולגרי הנודע יוסיף סרצ'אג'ייב(אנ'). יוסיף פאדנהכט הלך לעולמו ב-1953 בסופיה והוא בן 80 שנים.

קישורים חיצוניים
----------------

ויקישיתוף מדיה וקבצים בנושא **יוסיף פאדנהכט** בוויקישיתוף

הערות שוליים
------------

1. ↑  ארכיון ניר ברוך. בשל ההתנצרות, יוסיף כמעט ולא מוזכר בספרים בעברית העוסקים בתולדות יהודי בולגריה.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303797605171
* GND: 132674033
* ISNI: 0000 0000 6686 9535
* LCCN: no2007023180
* VIAF: 35623456
* WorldCat: lccn-no2007023180

 |
**סמואל "סם" ד. קוקס** (באנגלית: **Samuel "Sam" D. Cox**) הוא קצין בדימוס בדרגת לוטננט גנרל, בתפקידו האחרון שירת כמפקד חיל האוויר ה-18 של ארצות הברית.

ביוגרפיה
--------

קוקס גדל בלוריס שבקרוליינה הדרומית. הוא בנם של אן וג'רי קוקס ולו אח אחד. אביו שירת כקצין בחיל האוויר. ב-1984 סיים לימודי תואר ראשון באקדמיית חיל האוויר של ארצות הברית. התגייס לחיל האוויר ושירת כטייס מטוסי תובלה. 

שירת כטייס לוקהיד C-141 סטארליפטר בטייסת התובלה 41, במסגרת זו השתתף בהנחתת הכוחות האמריקאים במהלך הפלישה האמריקאית לפנמה ב-1989. שירת כעוזר מפקד כנף התובלה 537, ראש ענף C-141 וקצין תכנון בפיקוד התובלה של חיל האוויר והשתתף במלחמת המפרץ. שימש עוזר למפקד פיקוד המבצעים המיוחדים של חיל האוויר. לאחר לימודים במכללה לפיקוד ומטה של חיל האוויר שימש עוזר קצין אג"ם בטייסת 17 וקצין מבצעים בטייסת התמיכה 457 השייכת לכנף מטוסי בואינג C-17 גלובמאסטר III. 

בשנים 1999–2001 פיקד על טייסת התובלה 14, המפעילה מטוסי C-17 מבסיס חיל האוויר צ'ארלסטון בקרוליינה הדרומית. לאחר מכן שימש סגן מפקד להק המבצעים 437. בשנים 2002–2004 שירת כסגן המזכיר הראשי בלשכת מזכיר ההגנה של ארצות הברית. במאי 2004 מונה לסגן מפקד כנף התובלה 437. במאי 2005 מונה למפקד כנף תובלה 436 המפעילה מטוסי C-17 ומטוסי C-5 גלקסי מבסיס חיל האוויר דובר שבדלאוור. במאי 2007 מונה לראש ענף במטה חיל האוויר. בשנים 2008–2010 שימש מפקד הצוערים באקדמיית חיל האוויר. ביולי 2010 מונה למפקד מרכז מבצעי האוויר והחלל 618 בחיל האוויר ה-18 של ארצות הברית. באוגוסט 2011 מונה לראש ענף אסטרטגיה, מדיניות, תכנון ולוגיסטיקה בפיקוד התובלה של ארצות הברית. ביוני 2012 מונה לקצין אג"ם בפיקוד. 

בדצמבר 2013 קודם לדרגת לוטננט גנרל ומונה לראש אגף כוח האדם של במטה חיל האוויר. באוקטובר 2015 מונה למפקד חיל האוויר ה-18 של ארצות הברית ושירת בתפקיד עד יוני 2017.

במהלך שירותו צבר מעל 4,600 שעות טיסה, על מטוסי T-37 טוויט, T-38 טאלון, בואינג C-17‏, C-5 גלקסי, לוקהיד C-141 סטארליפטר.

קוקס בעל תואר שני בפיתוח משאבי אנוש מאוניברסיטת ובסטר בסנט לואיס, בוגר המכללה לפיקוד ומטה של חיל האוויר ובעל תואר שני בלימודי ביטחון לאומי מהמכללה הלאומית למלחמה. הוא נשוי לתמי ואב לבן ובת.

קישורים חיצוניים
----------------

ויקישיתוף מדיה וקבצים בנושא **סמואל קוקס** בוויקישיתוף
* ביוגרפיה באתר חיל האוויר של ארצות הברית

הערות שוליים
------------

1. ↑  Lt. Gen. Cox awarded third star, ‏myhorrynews.com, ‏16 בדצמבר 2013
2. 1 2  Exchange Welcomes Lt. Gen. Samuel D. Cox as Chairman of the Board, אתר צבא ארצות הברית, 3 בדצמבר 2013

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"סמואל קוקס"**.
**בנואה שיירו** (בצרפתית: **Benoît Cheyrou**; נולד ב-3 במאי 1981 בסירן) הוא כדורגלן עבר צרפתי ששיחק בעמדות הקישור. הוא אחיו של כדורגלן העבר ברונו שיירו.

קריירה
------

### קריירת מועדונים

שיירו החל את הקריירה ב-1987, במחלקת הנוער של המועדון ראסינג פריז, והיה חלק ממסורת כדורגל מפוארת במשפחתו. ב-1997 עבר למחלקת הנוער של ליל, יחד עם אחיו, ברונו. הוא שיחק במשך שנתיים בקבוצת הנוער בטרם קודם לקבוצה הבוגרת בעונת 1999/2000. הוא עלה עם הקבוצה לליגת העל הצרפתית, אך בשתי עונותיו הראשונות מיעט לשחק בשל פציעות. לאחר עזיבת ברונו לליברפול בעונת 2002/2003 גדלה חשיבותו של שיירו בליל, והוא הפך לשחקן קבוע בהרכב הקבוצה, שהשתתפה גם בגביע אופ"א.

ב-2004 חתם שיירו בקבוצת אוסר, אשר מאמנה היה גי רו. הוא שיתף פעולה בחוליית הקישור של הקבוצה יחד עם שחקנים כמו פיליפ ויולאו וליאונל מאת'יס. בעונתו הראשונה בקבוצה, 2004/2005, זכה עמה בתוארו הראשון - גביע הליגה הצרפתית - לאחר ניצחון על סדאן במשחק הגמר. בעונת 2006/2007 מונה שיירו לקפטן של אוקזר, וסייע לה להעפיל לשלב הבתים של גביע אופ"א בפעם השלישית ברציפות. עם זאת, במסגרת הליגה באותה עונה אוקזר לא הצליחה לסיים במקום המקנה השתתפות במפעל, ומשכך שיירו, לצד מספר שחקנים בכירים נוספים, עזב אותה על מנת להשתתף במפעלים האירופיים.

לפני עונת 2007/2008 עבר שיירו לאולימפיק מרסיי, ששילמה תמורתו 5 מיליון אירו. הוא יצר חוליית קישור מרשימה במיוחד במארסיי, יחד עם סמיר נאסרי ולוריק צאנה, ובעקבות יכולתו הטובה נכלל בנבחרת העונה בליגה הצרפתית. הוא השתתף באותה עונה לראשונה בליגת האלופות, אך קבוצתו סיימה שלישית בבית ולא העפילה לשמינית הגמר. בעונה הבאה הציג שיירו את היכולת הטובה בקריירה שלו כאשר הבקיע שלושה שערים ונתן שבעה בישולים, שסייעו לקבוצה לסיים במקום השני בליגה אחרי בורדו.

ב-29 בינואר 2015 חתם בטורונטו הקנדית. בשנת 2017 פרש ממשחק פעיל.

### נבחרת

בפברואר 2009 זומן שיירו לראשונה לסגל הנבחרת הלאומית של צרפת, אך טרם ערך הופעות במדיה. בעונת 2009/2010 סייע שיירו למארסיי לזכות באליפות הליגה הצרפתית הראשונה של המועדון מאז 1992, לאחר שכבש חמישה שערים ובישל ארבעה. הוא נבחר פעם נוספת לתואר נבחרת העונה בליגה הצרפתית, אך לא נכלל בסגלה של נבחרת צרפת למונדיאל 2010.

קישורים חיצוניים
----------------

ויקישיתוף מדיה וקבצים בנושא **בנואה שיירו** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
**אית'ן סטיוארט ויליאם גלבריית'** (באנגלית: **Ethan Stuart William Galbraith**; נולד ב-11 במאי 2001 בגלנגורמליי שבצפון אירלנד) הוא כדורגלן צפון אירי המשחק בעמדת הקשר בקבוצת דונקסטר רוברס מהפוטבול ליג הראשונה, בהשאלה ממנצ'סטר יונייטד, ובנבחרת צפון אירלנד.

קריירת מועדונים
---------------

### מנצ'סטר יונייטד

גלבריית' גדל במחלקות הנוער של מספר מועדונים בצפון אירלנד, ובשנת 2017 הגיע אל מחלקת הנוער של מנצ'סטר יונייטד מהפרמייר ליג. ב-28 בנובמבר 2019 ערך גלבריית' את הופעת הבכורה שלו בקבוצה הבוגרת של המועדון, כשנכנס כמחליף בדקה האחרונה בהפסד 2-1 לאסטנה במסגרת המחזור החמישי בשלב הבתים של הליגה האירופית לעונת 2019/2020.

### ההשאלה לדונקסטר רוברס

לקראת עונת 2021/2022 הושאל גלבריית' לדונקסטר רוברס מהפוטבול ליג הראשונה. ב-14 באוגוסט 2021 הוא ערך את הופעת הבכורה שלו במועדון, בהפסד 2-1 לשפילד ונסדיי במסגרת המחזור השני בליגה.

קריירה בינלאומית
----------------

ב-5 בספטמבר 2019 ערך גלבריית' את הופעת הבכורה שלו בנבחרת צפון אירלנד בכדורגל, בניצחון 1-0 על נבחרת לוקסמבורג במשחק ידידות.

קישורים חיצוניים
----------------

ויקישיתוף מדיה וקבצים בנושא **אית'ן גלבריית'** בוויקישיתוף
* אית'ן גלבריית', ברשת החברתית טוויטר
* אית'ן גלבריית', ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  Under-17 international earns deal at Old Trafford באתר הרשמי של התאחדות הכדורגל האירית, 21 במאי 2018 (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אית'ן גלבריית'"**.